钦定古今图书集成/明伦汇编/氏族典/第163卷 > 《廖用贤尚友录》 > 桓荣
## 钦定古今图书集成/明伦汇编/氏族典/第163卷 > 《廖用贤尚友录》 > 桓荣

按《后汉书桓荣传》：“荣字春卿，沛郡龙亢人也。少学长
安，习《欧阳尚书》，事博士九江朱普。贫窭无资，常客佣
以自给，精力不倦，十五年不窥家园。至王莽篡位乃
归。会朱普卒，荣奔丧九江，负土成坟，因留教授，徒众
数百人。莽败，天下乱，荣抱其经书逃匿山谷。后复客
授江淮间。建武十九年，年六十馀，始辟大司徒府。时”
显宗始立为皇太子，选求明经，乃擢荣弟子豫章何
汤为虎贲中郎将，以《尚书》授太子。世祖从容问汤：“本
师为谁？”汤对曰：“事沛国桓荣。”帝即召荣，令说《尚书》，甚
善之，拜为议郎。每朝会，辄令荣敷奏经书，帝称善。会
欧阳博士缺，拜荣为博士，常令止宿太子宫。荣尝寝
病，太子朝夕遣中传问病。后病愈，复入侍讲。二十八
年，拜太子少傅。三十年，拜为太常。显宗即位，尊以师
礼，甚见亲重。荣年逾八十，自以衰老，数上书乞身，辄
加赏赐。永平二年，三雍初成，拜荣为五更，封为关内
侯。荣每疾病，帝辄遣使者存问。及笃，上疏谢恩，让还
爵土，帝幸其家问起居。荣卒，帝亲自变服，临丧送葬，
赐冢茔于首山之阳。